汪莘
访孟守
紫阳佳山水，帝室雄垣藩。
桑枯若云屯，梨枣如星环。
迩来十载，有失汉诏宽。
坐令陇亩上，面作百摺酸。
侯来自江西，与物破险囏。
处处春风村，家家秋月湾。
矧侯老儒术，渊源起波澜。
文盟后韩孟，诗社前张樊。
贱子昔好学，何理不仰鑽。
风雷绕肠胃，日月悬肺肝。
宇宙在掌握，鬼神露毫端。
身由疾恶病，家以论事殚。
天门守九虎，归卧牛衣间。
誓欲灭此贼，使天回正观。
豫子欲趋赵，聂生方入韩。
匕首忽电掣，铁椎已雷鑽。
世无伯牙手，锺子每长叹。
世无子期耳，伯牙泪空弹。
人生乐相知，相知良亦难。
不知起胡越，相知风岁寒。
自侯之来矣，顾言识孔鸾。
秋风动心气，朔云资虐奸。
及此春日舒，扶病犹蹒跚。
怪仆来胡迟，为仆留城关。
见侯亦胡为，明珠倾月团。
见仆亦何为，伸此蛟龙蟠。
龟老壳愈坚，鹤老顶益丹。
自恨身已老，徒重钝与顽。
终忆玉川子，干谒非所安。
山不养伯龄，伯龄不厌山。